Σφοδρό κύμα κακοκαιρίας σαρώνει τη Βόρεια Ελλάδα. Τις πληγές της μετράει η Χαλκιδική, όπου μέχρι στιγμής έχουν χάσει τη ζωή τους έξι άνθρωποι.

ADVERTISING

Πιο συγκεκριμένα, τη ζωή τους έχασαν μία 54χρονη γυναίκα κι ένα αγοράκι από τη Ρουμανία, στα Νέα Πλάγια του δήμου Νέας Προποντίδας, όταν καταπλακώθηκαν από στέγαστρο ταβέρνας. Στο σημείο τραυματίστηκε ακόμα μία γυναίκα, που απεγκλωβίστηκε από τους αστυνομικούς.

Στη Σωζόπολη, ανδρόγυνο Τσέχων τραυματίστηκε θανάσιμα, μετά από ανατροπή τροχόσπιτου.

Πρόκειται για οικογένεια παραθεριστών που διέμεναν σε τροχόσπιτο στην παραλία, το οποίοι ανετράπη, με αποτέλεσμα να τραυματιστούν θανάσιμα. Ο γιος τους τραυματίστηκε και μεταφέρθηκε στο Νοσοκομείο Πολυγήρου, ενώ ο 19χρονος εγγονός τους είναι καλά στην υγεία του.

Στο ύψος του ξενοδοχείου Potidea Palace τον θάνατο βρήκαν ένας 39χρονος Ρώσος και ο 2χρονος γιος του, όταν καταπλακώθηκαν από δέντρο. Τους απεγκλώβισαν εργαζόμενοι από το ξενοδοχείο.

Πέρα από τους 6 αλλοδαπούς νεκρούς υπάρχουν πληροφορίες για έναν 80χρονο ημεδαπό, οι οποίες ελέγχονται αν ευσταθούν.

Περισσότεροι από 100 άνθρωποι μεταφέρθηκαν σε νοσοκομεία, για να τους παρασχεθούν οι πρώτες βοήθειες.

Αγνοείται 62χρονος ψαράς

Σε εξέλιξη βρίσκονται έρευνες του Λιμενικού από τις 23:30, στην ευρύτερη θαλάσσια περιοχή της Νέας Καλλικράτειας Χαλκιδικής για τον εντοπισμό 62χρονου αλιέα ο οποίος βγήκε στις 19:30 για ψάρεμα με σκάφος 8 μέτρων και έκτοτε αγνοείται. Κάλεσε το Λιμενικό η σύζυγος του και ενημέρωσε πως δεν είχε επιστρέψει. Έρευνες στην ευρύτερη θαλάσσια περιοχή από σκάφη του Λιμενικού, αλιευτικά σκάφη και ένα εμπορικό πλοίο με αρνητικά μέχρι στιγμής αποτελέσματα.

Σημειώνεται ότι αναφορικά με τον θάνατο ηλικιωμένου στην Ημαθία, σύμφωνα με τις τοπικές αστυνομικές Αρχές, δεν συμπεριλαμβάνεται στα θύματα της κακοκαιρίας, καθώς σύμφωνα με το ΕΚΑΒ, πέθανε από παθολογικά αίτια.

Σε κατάσταση έκτακτης ανάγκης η Χαλκιδική - Κυβερνητικό κλιμάκιο μεταβαίνει στην περιοχή

Σε κατάσταση έκτακτης ανάγκης κηρύχθηκε αργά το βράδυ η ευρύτερη περιοχή της Χαλκιδικής, λόγω της φονικής κακοκαιρίας.

Η Γενική Γραμματεία Πολιτικής Προστασίας και η Περιφέρεια Κεντρικής Μακεδονίας από την πρώτη στιγμή έθεσαν σε συναγερμό όλες τις συναρμόδιες υπηρεσίες τους οι οποίες κάνουν ό,τι είναι ανθρωπίνως δυνατόν για να βοηθήσουν τους εκατοντάδες πολίτες που καλούν σε βοήθεια.

Ο πρωθυπουργός βρίσκεται σε διαρκή επικοινωνία με τους συναρμόδιους υπουργούς, οι οποίοι τον ενημερώνουν για την εξέλιξη των ακραίων καιρικών φαινομένων και τις προσπάθειες που καταβάλουν οι διασώστες. Ο κ. Κυριάκος Μητσοτάκης ήδη έδωσε εντολή κυβερνητικό κλιμάκιο να μεταβεί το ταχύτερο στην περιοχή.

Επί ποδός οι Αρχές - Τα ορμητικά νερά έχουν παρασύρει δέντρα και οχήματα

Οι τοπικές Αρχές βρίσκονται επί ποδός καθώς υπάρχουν κι άλλα περιστατικά στα οποία ζητήθηκε συνδρομή πυροσβεστικής και αστυνομίας.

Στις επιχειρήσεις παροχής βοήθειας στην ευρύτερη περιοχή της Κεντρικής Μακεδονίας επιχειρούν ισχυρές δυνάμεις της Πυροσβεστικής με 140 πυροσβέστες και 44 οχήματα.

Συγκεκριμένα, 80 άντρες με 39 οχήματα από Χαλκιδική και Θεσσαλονίκη, 25 άντρες με 5 οχήματα από την 2η ΕΜΑΚ και 35 άντρες πεζοπόρο τμήμα με ειδικό εξοπλισμό.

Αναμένεται ενίσχυση των δυνάμεων από την Δυτική Μακεδονία με 8 άντρες και 4 οχήματα. Το κέντρο επιχειρήσεων Πολυγύρου έλαβε περισσότερες από 600 κλήσεις για παροχές βοήθειας. Μέχρι στιγμής έχουν επέμβει σε 235 συμβάντα για διασώσεις, αντλήσεις και κοπές δέντρων.

Κεραυνός έπεσε σε σπίτι στην περιοχή του Ευόσμου

Τον τρόμο έζησε μία ολόκληρη περιοχή του Ευόσμου στη Θεσσαλονίκη, όταν κατά τη διάρκεια έντονης καταιγίδας που έπληξε την περιοχή, κεραυνός έπεσε πάνω σε σπίτι.

Δείτε στο βίντεο που ακολουθεί πώς κινείται η κακοκαιρία στη Βόρεια Ελλάδα.